SA-ners het in 2019 hierna op Google gesoek | Maroela Media
Heel bo aan die lys van mees gesoekte terme was beurtkrag. Suid-Afrikaners het die afgelope jaar verskeie kere onder beurtkrag gebuk gegaan insluitend die afgelope week toe daar vir die eerste keer fase 6-beurtkrag ingestel is.
Die tweede mees gesoekte term was die verkiesingsuitslae. Suid-Afrikaners het op 8 Mei vanjaar hul kruisies gaan trek in die land se sesde demokratiese algemene verkiesing. Die VF Plus se steun het meer as verdubbel, die EFF het ook gegroei terwyl die DA en ANC agteruit geboer het.
Thanos was die derde mees gesoekte term. Thanos is die bose ruimtewese wat in die rolprent Avengers: Infinity War die helfte van die heelal verwoes het. Die opvolgfliek, Avengers: Endgame, het vanjaar in teaters gedraai en word as die afronding van 11 jaar en 22 rolprente in die reeks beskou.
Die Onafhanklike Verkiesingskommissie (OVK) was die vierde mees gesoekte term. Die OVK was in beheer van vanjaar se sesde algemene verkiesing in Suid-Afrika.
Die vyfde mees gesoekte term was Fiona Viotti, 'n voormalige onderwyseres by Bishops College in Rondebosch, Kaapstad. Viotti is aan seksuele wangedrag skuldig bevind. Viotti het op 11 Oktober bedank nadat dit aan die lig gekom het dat sy glo 'n verhouding met 'n skoolseun gehad het. Viotti was die skool se waterpolo-afrigter.
Swart Vrydag-winskopies was die sesde mees gesoekte term. Swart Vrydag het vanjaar op 29 November in Suid-Afrika plaasgevind.
Die sewende mees gesoekte term was Gavin Watson. Die omstrede Bosasa-hoof is in Augustus in 'n motorongeluk naby die OR Tambo Internasionale Lughawe dood. Bosasa, nou African Global Operations, het berug geraak vir die maatskappy se beweerde betrokkenheid by staatskaping en korrupte bedrywighede. Daar is beweer Bosasa het miljoene rande aan ANC-veldtogte geskenk en Watson het glo regeringsbeamptes geld en luukse geskenke aangebied in ruil vir gunste.
Die voormalige doelskieter Marc Batchelor. (Foto: Facebook)
Mark Batchelor was die agtste mees gesoekte term. Die voormalige sokkerspeler is in Julie vanjaar naby sy huis in Olivedale in Johannesburg vermoor. Daar was heelwat bespiegeling dat Batchelor in 'n sluipmoordaanval vermoor is. Batchelor het vir Kaizer Chiefs en Orlando Pirates gespeel en het sy beroepsloopbaan in 1990 in die VSA begin voordat hy twee jaar later teruggekeer het na Wits.
Onderwysersdag, wat op 5 Oktober in Suid-Afrika en die res van die wêreld gevier is, was die negende mees gesoekte term.
Die tiende mees gesoekte term was Hoërskool Driehoek. Vier leerders is op 1 Februarie vanjaar by dié skool dood toe 'n loopbrug ineengestort het. Roydon Olckers, Jandré Steyn, Marli Currie en Marnus Nagel het tydens die ineenstorting van die brug gesterf. Altesaam 29 ander leerders is in die voorval beseer.
Hoekom is Cornflakes uitgedink?
Hoe laat is die eindstryd van die Wêreldbeker-rugbytoernooi?
Hoeveel stemme vir 'n setel in die parlement?
Hoe is Cameron Boyce dood?
Hoe lank is 'n rugbywedstryd?
Wat is Bosasa?
Hoe laat maak kiesstasies oop?
Wie het die verkiesing in Suid-Afrika gewen?
Wat is tienerswangerskap?
Dit laat mens wonder watse data hulle alles bymekaar maak van almal…
Ek is verbaas immigrasie is nie een van die top gesoektes nie.
Wat ek die meeste soek is: Distance van A na B. Dit is die handigste funksie ooit.
Swak land, agge ek bedoel rand
Vir Suid-Afrikaners wat in Amerika werk is dit verseker US Doller na ZA Rand
Who cares. . . .dis maar net die handjie vol mense wat daardie search engine gebruik…wat van die miljoene wat ander browsers en search engines soos Duck-Duck Go gebruik . .?
Dit is soos om te sê Suid-Afrikaners het die meeste na Gud Airfilters gesoek in die Autozone katalogus…..dit is maar dan net die handjoe-vol wat by Autozone parte koop en van Gud filters hou……..onnodige snert.